钦定古今图书集成/方舆汇编/职方典/第1253卷 > 《望岳》杜甫
## 钦定古今图书集成/方舆汇编/职方典/第1253卷 > 《望岳》杜甫

“南岳配朱鸟，秩礼自百王。欻吸领地灵，澒洞半炎方。
邦家用祀典，在德非馨香。巡狩何寂寥，有虞今则亡。
洎吾隘世网，行迈越潇湘。渴日绝壁出，漾舟清光旁。
祝融五峰尊，峰峰自低昂。紫盖独不朝，争长嶪相望。
恭闻魏夫人，群仙夹翱翔。有时五峰气，散风如飞霜。
牵迫限修涂，未暇杖崇冈。归来觊命驾，沐浴休玉堂。”
三叹问府主，曷以赞我皇。牲璧感衰俗，神其思降祥。